Aanvallers gejag wat bejaarde met kookwater brand | Netwerk24
Deur Alet Van Der Walt 06 Junie 2020 13:24
’n Bejaarde egpaar van Reivilo naby Vryburg in Noordwes is wreed aangeval en die man met kookwater gebrand tydens ’n plaasaanval net buite die dorp.
Ian Cameron van AfriForum sê op Twitter die vrou kon daarin slaag om hulp te ontbied, maar haar man is in ’n ernstige toestand in ’n stort gevind.
Die aanvallers het glo kookwater op die man se rug gegooi.
Volgens inligting van veiligheidsgroepe op sosiale media is die verdagtes, wat met ’n Nissan X Trail gevlug het, laas buite Schweizer-Reneke by die kleinhoewes naby die Bloemhofpad gesien.
Hulle het die gesteelde voertuig daar gelos en te voet verder gevlug.
Die gewapende mans is nog jonk en een het ’n blou baadjie en die ander ’n geel baadjie aangehad toe hulle laas gesien is. Dit is nie seker wat die derde verdagte aangehad het nie.
Die polisie in Noordwes sal binnekort ’n mediaverklaring oor die voorval uitreik.
Meer oor: Ian Cameron | Noordwes | Plaasaanval